作者:辛棄疾
標題:賀新郎
內容:雲臥衣裳冷。看蕭然、風前月下，水邊幽影。羅襪塵生凌波去，湯沐煙江萬頃。愛一點、嬌黃成暈。不記相逢曾解佩，甚多情、為我香成陣。待和淚，收殘粉。靈均千古懷沙恨。恨當時、匆匆忘把，此仙題品。煙雨悽迷僝僽損，翠袂搖搖誰整。謾寫入、瑤琴幽憤。絃斷招魂無人賦，但金盃的皪銀臺潤。愁殢酒，又獨醒。